Document ID: 32014D0164

TARYBOS SPRENDIMAS
2014 m. vasario 11 d.
dėl Protokolo prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildančio Jungtinių Tautų konvenciją prieš tarptautinį organizuotą nusikalstamumą, sudarymo Europos Sąjungos vardu
(2014/164/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 114 straipsnį ir 207 straipsnio 4 dalies pirmą pastraipą kartu su 218 straipsnio 6 dalies a punktu,
atsižvelgdama į Europos Komisijos pasiūlymą,
atsižvelgdama į Europos Parlamento pritarimą,
kadangi:
(1)
Tarybai patvirtinus, Komisija Sąjungos vardu vedė derybas dėl Protokolo prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildančio Jungtinių Tautų konvenciją prieš tarptautinį organizuotą nusikalstamumą (toliau - Protokolas) elementų, priklausančių Sąjungos kompetencijai;
(2)
remiantis Tarybos sprendimu 2001/748/EB (1), Protokolas buvo pasirašytas 2002 m. sausio 16 d. su sąlyga, kad jis vėliau bus sudarytas;
(3)
Jungtinių Tautų konvencijos prieš tarptautinį organizuotą nusikalstamumą (2) sudarymas Sąjungos vardu buvo patvirtintas Tarybos sprendimu 2004/579/EB (3) - tai yra būtina Sąjungos tapimo Protokolo šalimi sąlyga, kaip nurodyta tos Konvencijos 37 straipsnio 2 dalyje;
(4)
Protokole numatytos priemonės patenka į Sąjungos bendros prekybos politikos taikymo sritį. Priimta keletas Sąjungos teisės aktų, kuriais siekiama palengvinti įprastinių ginklų perdavimą vidaus rinkoje ir pašalinti jam kylančias kliūtis arba reglamentuoti ginklų eksportą į trečiąsias šalis;
(5)
teisiškai privalomas dokumentas dėl aukščiausių galimų bendrų tarptautinių ginklų perdavimo ir kontrolės standartų yra susijęs su klausimais, priklausančiais Sąjungos išimtinei kompetencijai, nes tie klausimai patenka į Sąjungos bendros prekybos politikos taikymo sritį, arba Sąjunga yra priėmusi bendrąsias taisykles, kurių taikymo sritis dėl Protokolo sudarymo gali pasikeisti;
(6)
tiek, kiek Protokolo nuostatos patenka į Sąjungai suteiktos kompetencijos sritį, Protokolas turėtų būti patvirtintas Sąjungos vardu;
(7)
remiantis Protokolo 17 straipsnio 3 dalimi, deponuodama patvirtinimo dokumentą, Sąjunga taip pat turi deponuoti deklaraciją dėl Sąjungos kompetencijos Protokolu reglamentuojamais klausimais apimties;
(8)
šaunamųjų ginklų įsigijimo ir laikymo kontrolę Sąjungoje bei šaunamųjų ginklų judėjimo valstybėse narėse formalumus reglamentuoja Tarybos direktyva 91/477/EEB (4);
(9)
su gynyba susijusių produktų perdavimo Sąjungoje taisykles ir procedūras reglamentuoja Europos Parlamento ir Tarybos direktyva 2009/43/EB (5),
PRIĖMĖ ŠĮ SPRENDIMĄ:
1 straipsnis
Europos Sąjungos vardu patvirtinamas Protokolas prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildantis Jungtinių Tautų konvenciją prieš tarptautinį organizuotą nusikalstamumą.
Protokolo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) Sąjungos vardu deponuoti Protokolo 17 straipsnio 3 dalyje numatytą patvirtinimo dokumentą, kuriuo išreiškiamas Sąjungos sutikimas, kad Protokolas būtų jai privalomas (6), ir deklaraciją dėl kompetencijos.
Deklaracijos tekstas pridedamas prie šio sprendimo.
3 straipsnis
Šis sprendimas įsigalioja jo priėmimo dieną.
Priimta Briuselyje 2014 m. vasario 11 d.

Labels: 0
3
5